khistorydata/jeongjo-sjw-relations huggingface dataset:
정조 6년 · 목
敎曰。今番陳賀頒敎文赦句。臨時自當添入。而赦文齎往秖受後。始欲修正放未放文書。則回下必至歲後。殊非慶不踰年之意。卽令備局三懸鈴知委。元啓本正書以置。待赦文到營。只卽謄書赦文。當日內封啓。星火上送。而雖遠如北關。必趁來月旬前入啓。萬一遲滯。則道臣難免不飭之責。以此意各別措辭。行會諸道。因此而有下敎者。赦文中雖有已至配所未至配所。咸宥除之之句語。而近來啓本中。未至配所之類。未免漏却。此殆發配之該道。則諉以已發配。不爲別具狀聞。到配之該道。則果然未到配。亦未同始修啓。重罪之見漏。雖無關係。而輕罪或徒年之未蒙一視之澤。誠極矜悶。繼今以往。宜有一番定式。京外發配罪人。計其日字及程道。如未得抵配所官。則自發配之處。條列姓名附錄於放未放文書下端以啓事。一體行會。仍令禁府刑曹亦爲知悉。照此爲之。載之受敎。永久遵行。
정조 6년 · 강
命還上未準捧處。量宜停退事。下諭于錦伯。
정조 6년 · 목
敎曰。道內被災尤甚諸邑。雖有一二蠲免。而歲色垂窮。勢同弩末。分數外還上。必亦未可知。守令急於勘簿。怯於被罪。以未捧爲已捧。必有反作之弊。未準捧處。量宜停退事。下諭于洪忠監司。
정조 6년 · 강
前大司諫李秉模箚請煥九設鞫得情。賜批。
정조 6년 · 목
箚略曰。噫。彼煥九特一貸頭之鬼耳。雖不以德相爲叔。煥億爲弟。其獰頑之狀。凶譎之性。素爲一世之指目。今番獄情。不惟蹊徑脈絡之咸凑於渠身。凶言註釋。亦不能自諱矣。渠之生出獄門。亦豈有自料哉。渠若有一分嚴畏之心。則抱頭趲程。亦不待吏卒之督促。而乃反符同羅卒。遲回中路。或交通書札。或求覓衣服。暋不畏懼。略無顧忌。這間隱情。不可不及今窮覈而後已。臣謂罪人煥九。依前設鞫。嚴訊得情。押去羅卒韓尙得。水原吏車道碩及使喚諸人。一幷移捕廳。究其情節。一邊査捕其交通書札之類。施以當律。批以。所陳已諭他批矣。
정조 6년 · 강
司諫朴聖泰。校理李喆模。持平李羽普[晉:I-PERSON]聯疏討煥九。賜批。
정조 6년 · 목
批以。已諭他批矣。
정조 6년 · 강
前掌令權坪疏討煥九。仍請羅將不飭之堂上譴削。次知都事重勘。賜批。
정조 6년 · 목
疏略曰。噫。懲討不嚴。亂逆無忌。凶爲煥九。罪爲煥九。未及究竟。遽命島配。獄體之疏虞。莫此爲甚。臣謂煥九。亟令王府拿來嚴囚。待用刑。夬正王法焉。至於書札交通之處。自有其人。亦令一體拿鞫。斷不可已也。近來紀綱解弛。至於今番羅將事而極矣。幺麼府卒。無所忌憚。或不隨去。或爲指使。其所懲勵之道。固當自攸司嚴査照律。而該府不飭之堂上。不可罷職而止。合施譴削之典。次知都事。亦令從重勘處焉。批以。所陳已諭他批。下段事依施。
정조 6년 · 목
敎曰。凍獄滯囚可悶。雖値齋日。亦多已例。時囚捧供以聞。
정조 6년 · 강
命時囚任希敎議處。
정조 6년 · 목
義禁府啓言。驪州前牧使任希敎原情。泛稱遲晚。曾經侍從。勿爲請刑。請議處。敎以。滯囚可悶。今日內。以本律照放後草記。
정조 6년 · 강
勘放時囚任希敎。
정조 6년 · 목
義禁府啓言。任希敎照律草記事。命下矣。希敎越獄逃躱兩囚。一時幷逃罪。杖七十收贖。告身盡行追奪。洪川縣定配。請押送配所。敎以。功議。各減一等。
정조 6년 · 강
命囚推罪人全[金:I-PERSON]日先等文案。另加考閱。
정조 6년 · 목
秋曹啓言。南原囚推罪人全[金:I-PERSON]日先獄事。依本律勘處。全州囚推罪人梁大善等獄事。待用刑依前囚推。期於得情。靈光郡囚推罪人林女於仁惡等獄事。待用刑別加詳訊。康津縣囚推罪人張永浩獄事。待用刑嚴訊。更推後稟處之意。請分付道臣。敎以。此文案諸囚供案。無一起疑處。有難遽然判下。訖此留中。卿等另加考閱。或有甚他別般疑端。聚精理會。指一稟處。今番三堂各具意見陳聞。而某見如此。某見如彼爲結語。務從詳備。無或循例爲之事知悉。又啓言。咸興府囚推罪人朴尙玄。待用刑連加嚴訊。請期於取服。敎以。此文案尙此留中者無他。獄案則傷處分明。而因招則詞證不備。難以指一判決故也。其在讞獄之道。廣詢博採。無所不可。卿等輪見後。三堂各陳意見覆啓。又啓言。驪州牧囚推罪人禹聖周獄事。待用刑各別嚴訊。請期於取服。敎以。此文案之尙今留中。亦出於求生必死。無可起疑之處故耳。卿等有甚別般意見。依律或勘律間。除尋常仔細考閱。更加酌確論理稟處。
정조 6년 · 강
召見大臣將臣及禁堂于誠正閣。領議政徐命善。判府事鄭存謙。李徽之。領敦寧洪樂性。左議政李福源。右議政金熤。訓鍊大將具善復。御營大將李柱國。禁衛大將李敬懋。判義禁鄭尙淳。知義禁李性源。同義禁徐有隣。
정조 6년 · 목
予曰。此密啓又爲來到。故使卿等入侍矣。卿等須詳閱可也。命善等曰。事機甚迫急矣。襄陽之代。不可不擇差矣。予曰。未得其人。或有可合者耶。命善曰。如具世勣者。甚有氣力矣。予曰。予亦知甚爲人果好矣。　敎曰。襄陽府使有闕之代。口傳差出。○予曰。留待守令襄陽府使。禁府都事入侍。 平山府使李亨元。襄陽府使具世勣。禁府都事尹守默。假都事具紞進伏。予曰。平山事。近日果何如。亨元曰。似有知戢之意。而至於某某人則獍心難化。干連甚重。是爲可悶矣。予曰。此狀啓。使具世勣及具紞詳見後。使之謄去。以爲後曰按閱之地好矣。予曰。罪人文書。出給該府都事。出使人。亦當相換。以草記擧行可也。命書密諭訖。命世勣進前。予曰。狀啓旣已詳見。可知其間事情。汝須下去。使具紞出沒閭里。期於捉得。今者差遣。與爾侄同去。實有意焉。俾無民間騷擾之弊可也。
정조 6년 · 강
遞判義禁鄭尙淳。同義禁姜世晃。以李命植爲判義禁。李性源。徐有隣爲知義禁。洪秀輔爲同義禁。
정조 6년 · 목
敎曰。本職相妨。判義禁鄭尙淳許遞。同義禁姜世晃亦是老病人。差祭同義禁。一體許遞。又敎曰。禁府堂上前望入之。待下批牌招察任。
정조 6년 · 강
以李鎭恒爲承旨。尋遞。以鄭志儉代之。
정조 6년 · 목
敎曰。承旨前望單子入之。政院以鎭恒在外啓請下諭。敎以。許遞。前望單子入之。
정조 6년 · 강
以具世勣爲襄陽府使。 口傳也。
정조 6년 · 강
判下刑曹殺獄案及僞造印信罪人覆啓。
정조 6년 · 목
刑曹啓言。榮川殺獄罪人南三用獄事。待用刑。各別嚴訊。盈德殺獄罪人吳命乭等獄事。殺獄體重。不敢擅便。上裁。居昌縣殺獄罪人僧就連等獄事。待用刑。依法囚推。期於輸情。順興府殺獄罪人金致乞獄事。獄體甚重。不敢擅便。上裁。昆陽郡僞造印信罪人李成規等。如許僞造之徒。不可只施定配。待用刑。令該道臣各別嚴刑懲礪。請幷分付。敎以。榮川縣殺獄罪人南三用獄事。道臣傅生。秋曹守法。雖謂之兩說皆通可也。而第其傅生之論。未得拈出其要領。致有此守法之議。殺獄剖決。莫難乎內傷。內傷實因。固多可疑。乃至如耳根。係是速死處。而關上竅下。血凝血出。則其所致命。未必不由於此。今按其脈錄而考之。則耳根之傷。不在左而在右。用左手則右損。用右手則左損。明有法文。三用旣不用左手。則左右之損。豈必是三用之手敺。況血汁之流出。兩耳竅同然。則其可曰三用之左右手。打人左右耳乎哉。卽此究之。可知戒金之乘醉顚樣。東倒西赴。以敺左右耳根之觸傷。陶器在傍。隨觸片碎。則炭店矮屋。又安知其無榱桷之來觸乎。屍親招辭。檢官跋辭。多以耳根之傷。歸之足躑。或者亦以爲自觸異於被打。被打之故。卽日致死。古有觸槐而死者。觸柱而死者。復何疑於戒金乎。又以物情推之。官吏見辱於店漢。宜無拱手謹避之理。常漢之崇佛致齋。何等度誠。則供佛歸路。決無限死踼人之擧。由前由後。合有參恕。而尙今囚推。必因官人店漢之間。抑强扶弱之致。三用身特從惟輕之典。減死定配。盈德縣殺獄罪人吳命乭獄事。三檢實因。旣皆昭著。元犯招辭。便同輸疑。本夫之打殺奸夫。必以奸所與否。定其死生。而萬億之被打。旣非奸所。則如法償命。在所不已。第念襯身之物。莫切於衣服。而姜女在逃。衣褓在於萬億。男女雖不幷處。情跡便同奸所。況潛通偕逃等委折。姜女直告於命乭者乎。道啓及卿曹之原情定罪。俱有意見。命乭減死定配。姜女淫奔。卽是此獄之張本。奚特止於刑推懲勵。遠地殘邑。依法典爲婢。姜鳳䳽私和之罪。令道臣參量勘處。盈德縣殺獄罪人張晋翰獄事。兩腿之潰爛膿汁。似合於無冤錄杖痕條。柔軟而不堅硬。肉消而無毒氣者。多有違左之端。道啓論列。不無意見。至於自斃牛肉事。買食而死者三人。三金卽其中一人也。被打屢日。無恙行步。喫肉翌朝。煩懣成疾。又以脈錄言之。一望餘掘檢。足指甲猶帶靑色。則肉毒之多於杖毒。自可推知。而道啓中。不曾說出來此等委折。只以不明的難憑信爲言者何也。三十之杖。不爲不多。而晋翰初不告官。任自擅施。以此勘斷。可使晋翰服罪。豪右知戢。而殺獄償命一款。元非可論。晋翰令道臣照律嚴勘。干連諸人決處事。一依卿曹覆啓施行。金一東之往索賂物。果有是也。誠極痛駭。亦令道臣一體詳査決處。居昌府殺獄罪人僧就連獄事。道啓元犯傅生。曲折該暢。透得按獄之三昧。曹啓則多人請刑。處置得宜。可作懲後之一道。幷依道啓及曹啓施行事分付。熊川縣殺獄罪人李昌範獄事。以士族。恣行武斷。未筓良女。惟意劫辱。轉輾至於未生出殺獄之境。雖以伊日擧措言之。乃於白晝通望之處。作此赤面奸騙之擧。翌朝咆哮。尤極强梁。所謂兩班。曾常漢之不若。所當嚴訊取服。亟置重辟。以謝已丹之魂。而第其死生關頭。在成奸與未成奸。而不此之究。直欲臆斷。乖審克之意。道啓則拈出欲爲二字。而歸之未成。曹啓則指彼跨據一節。而謂以已成。兩般意見。各自成說。朝家之意以爲不然。人之死生。亦大矣。已丹以鄕曲十八歲女兒。能知强劫之爲辱。判一死如就樂地。則昌範雖獰悍。果能奪其志而成奸乎。道啓中緝麻炊飯。初無必死之心。及乎一洞人聚觀。昌範妻肆惡之後。羞愧捨命云者。何所據而有此論。當日之結項被解。崔金兩女。丁寧立證。則一死之早決於見劫之時。抑或推知。其所緝麻也炊飯也。安知不出於使家人不致慮之意乎。一死早已自辧。則雖以賁育之勇。莫之能屈。此所以知其未成者也。明知爲未成。而急於償命。歸諸成奸。亦有欠於綜核之政。而適足爲汚衊已丹之貞操。向於湖西徐女事。亦嘗褒其女之節。減元犯之律。今用已用之例。可謂準備之事。已丹爲先給復。以表其節義。昌範身減死定配。今若不加嚴訊。不投遠方。則凡爲良家女子者。不潔身則不保命之事。種種有之。昌範發配前。準三次嚴刑。配所以北道極邊定送事分付。淸河縣殺獄罪人黃龍金獄事。失妻適他。旣在三年之前。發怒行凶。又因卄金之賂。刃椎幷用。情跡至㦧。宜乎卿曹之主於守法。而第以蔀屋間切近之人情。今欲求生於必死之中。則亦自有可生之路。蓋此龍金以至窮至貧之漢。艱得一妻。忽地見失。饑不得炊。寒不得衣。顧何嘗一日不往來於其中耶。探知而未推尋矣。呈官而不猛治矣。鱞居無聊。喫盡艱楚。積憤橫肚。思無一洩。則比之旣失還推。旣推還棄。任其所往。置之相忘。大有間焉。何論日月久近。雖過五年十年。都女金漢同在處。無非龍金刷恥之奸所也。乃叔乃兄。雖云通信。而以其指路指家一事言之。可知其恐其戕殺也。此何足爲必償命之證案乎。懲索旣極駭痛。殺死亦甚殘酷。從重勘律。在所不已。而漢法三章。恐非此類之謂。龍金特爲減死定配。仍令配所官待用刑。嚴刑懲勵。順興府殺獄罪人金致乞獄事。道伯之跋辭。卿等之結語。俱得斷獄之體。無容更議。致乞身特從惟輕之典。參酌遠地定配。巖回之前後罪惡。大關倫常。凶獰叵測。覆載難容。待用刑。各別嚴訊。依律處置。因此而有提諭者。按殺獄者。每以行賂私和。作爲彼隻之斷案。而殺獄裏面。至細且密。雖使檢官用法物行檢。疑晦之端。十居五六。或至於三檢四檢。則彼蠢蠢者。何知其傷處有無乎。言詰敺打。渠雖有犯。而元告咆喝。行將告官。則不問曲直。私和圖生。人情之常也。受者罪固難赦。與者情或可恕。倘或不審傷痕之淺深緊歇。而執此私和一事。直歸之眞贜。大非綜核之政。按獄者不可不察。卿等以此惕念。仍將此意。申飭諸道。昆陽郡僞造印信罪人李成規。慶州府印信僞造罪人李東杓等獄事。幷依道啓及曹啓。酌決成規。渠以僞造隨從。倖逭大辟。律止於流配。則所當含恩悔過之不暇。而再踵前習。慫慂愚氓。論其負犯。殺之無惜。而印不成文。特從次律。旣有受敎。勢將復施減死之典。島配貽弊。誠如卿等之言。配所以北道極邊磨鍊。卽爲發配。仍令配所官準三次嚴訊事。幷措辭行會。見今歲色垂暮。朝家於大小決囚。無或曠日。則本道獄案。亦不可許久遲滯。雖當坐齋之日。呼燭判決。判堂知悉。夜深前謄關分付。仍又嚴飭道伯。必於交龜前。親執決處事分付。來頭放未放啓本中。未至配所罪人。一體錄啓事。幷行會
정조 6년 · 강
召見承旨徐有防。鄭志儉于誠正閣。
정조 6년 · 목
予曰。 左副書役。方到何境乎。 志儉曰。今方始書。而如臣鈍拙之筆。猥當此役。惶悚無地矣。予曰。以承旨之筆而如是謙辭乎。刻役甚促。今日內畢寫。然後可以及期云。左副先爲退出可也。志儉曰。奉敎書。依例書之于序文之下乎。予曰。今番則監印官下。以奉敎書序文。依校閱諸堂例。具職銜書之可也。予曰。昨與再昨判付。秋曹盡爲擧行云乎。有防曰。今已擧行矣。予曰。此是凍獄滯囚之爲矜悶。凡係殺獄。人命關頭。下一字遣一辭之際。生死立辦。故每於諸道殺獄啓本之入啓也。其所披閱。不啻屢回。朝晝無事時。專精湛神。意與心會。看得一本。無限用力。方始起草於判付。而晝之所致疑者。中夜靜思。而雖致夜分時。輒呼燭更閱。以至於予心。自以爲斷然無可疑。然後方完結。故近來以此許多夜不得着睡。而昨日都哥文案。則尤是最難決難辯者。大費精力。昨始下判付矣。有防曰。今此判付。幷傅之生道。而分柝之敎。曠蕩之恩。幷行於其間。臣等不勝欽仰矣。
정조 6년 · 강
以沈豊之爲承旨尋遞。以徐鼎修代之。
정조 6년 · 목
敎曰。承旨前望單子入之。○政院以豊之在外啓請下諭。敎以。前望單子入之。
정조 6년 · 강
永禧殿冬至祭　親享時香祝。命親押。
정조 6년 · 목
因香室單子。敎以。當親押矣。○敎曰。再明日出宮門路。以協陽門爲之。親押處所。以仁政殿爲之。
정조 6년 · 강
以鄭好仁爲大司憲。朴天行爲副應敎。趙興鎭爲副校理。尹得孚嚴思晚爲修撰。姜彝正爲副修撰。李迪喆爲正言。金宗鐸爲持平。沈豊之爲大司諫。金翊休爲獻納。
정조 6년 · 목
敎曰。動駕在近。侍臣不備。在外三司許遞。與未差之代。前望單子入之。
정조 6년 · 강
召見平山府使李亨元。承旨徐有防。鄭志儉于誠正閣。
정조 6년 · 목
予曰。一自向日之後。海西一道。便作賊藪。而平山尤甚。人心陷溺。義理晦塞。靡有底定。此誠可悶。未知近日事果何如。亨元曰。綸音頒下後。實有丕變之望矣。予曰。然則可無慮耶。亨元曰。別無他慮矣。予曰。瑞集事。不可不知矣。鎭川之獄。寔繁其徒。而渠以前事被謫之後。忽有此告變之擧。因此而賊情盡綻。瑞集平産也。前頭事。不無關於平人。故玆及之矣。予曰。寶鑑序文。果善書矣。志儉曰。臨急書進。未及盡精實。切惶悚矣。予曰。諸文臣終歲勤勞。今當畢試之時。不可無別般獎勸之擧。當依古賜榜目例。書給試榜一件好矣。志儉有防等曰。聖敎至當。此亦盛事矣。予曰。今番則壯元處。每年都計劃榜眼。特爲書給。此後以此定式。三場壯元則以搗練楮注紙書給。而亦爲安寶。與賞典幷令親受。安寶後內入。亦待還下頒給。而壯紙件。皆令自今番書給可也。
정조 6년 · 강
命還上未準捧處。量宜停退事。下諭東伯。
정조 6년 · 목
敎曰。道內尤甚諸邑。雖有蠲免。而分數外還上。趁期辦納。亦未可知。以未捧爲已捧。必有反作。卿其細加審察。捧未捧實數。使之無隱磨勘。未準捧處。卿其量宜停退事。下諭原春監司。
정조 6년 · 강
勘放時囚李恒訥。
정조 6년 · 목
義禁府啓言。時囚罪人李恒訥。考律勘放後草記事。命下矣。恒訥闕直。罪杖八十收贖。奪告身三等放送。敎以。如有功議。各減一等。
정조 6년 · 강
判下嶺伯都啓使擊錚辭緣究覈狀啓。
정조 6년 · 목
因狀啓。敎以。從古最難明者淫獄。而況此係關綱常。至陰至憯者乎。應兪推誘於應千。應千推諉於應兪。俱有證援。各自圖脫。無怪其訟官之難於鉤覈。徒致疑晦。而朝家則以爲蔽一言。曰無是理也。噫。嶺南卽鄒魯之鄕。而都文兩姓。又是班族。則鄒魯之鄕班族之類。豈有此等無前之變怪。雖以文案考之。亦自有覷破者。蓋應兪家置年少孀婦。尋常一念。不馳於行露丘麻之患。而所謂應千。以從弟之親。或看檢應兪之藥餌。或投宿應兪之廬幕。其所往來。無內外無晝宵。從叔侄婦自相親近。則應兪不顧事理。妄生疑慮。惹起事端。稍稍倡說。一室之內。舅婦積怨。同堂之中。兄弟成讎。日甚一日。必欲甘心。而天倫義重。姑且泯默。及其迫逐成女。奪情改適之後。新嫌舊猜。殊塗幷湊。於是乎追摘臘月之事。作爲甘制之資。應千慫慂於外。成女誘說於內。仍使孀婦。窮無所歸。憤懣成疾。轉輾至於懷單呈官。飮藥就死之境者。明若觀火。前訟官。每以臘月事。看作肯綮。靳靳不已。而若其許多構罪之計。許多何釁之術。不在於臘月事有無。則欲以臘月事斷此獄者。未之深思。就其臘月事論之。驟看則雖似應兪可疑之案。細究則反爲應兪自明之端。假使應兪內懷罔測之心。夜過孀婦之戶。則雖有如斗大膽。方其若妻若婦警盜疾呼之際。口呿心疼。抱頭鼠竄之不暇。顧何敢挺身曰。我晏然膺之乎。有意無意。一我字可以立判。又以破甑一款。如得奇貨。作爲欛柄。而夜行顚跌。觸破器皿。或不是異事。苟如是說話。凡跣不視地。厥足用傷者。盡當歸諸淫奸之科可乎。應兪親舅也。應千從舅也。倫常之變。兩舅相誘。在孀婦。只有一死而已。而以臘月䵝昧之說。執而告舅。是誠何心。惟彼孀婦眞有不顧告舅不難判死之意。則再昨年臘月以後。無非可告可死之日。至於過三年十七箇月。而始有此擧措乎。朝家以是明知其爲成女應千之所慫慂。此獄元犯。不在應兪。則當在應千。而應千亦未必然。應兪之供曰。目見應千與孀婦同宿同坐。非一非再云爾。則以應兪讎視應千之憤。若見其同宿同坐之擧。有何一半分顧惜愛吝之心。不告官家。不播隣比。而只以言語呵責而已乎。至如應千替當之說逃躱之事。亦無非可疑。而一則迷劣之故。一則過㥘所致。何必執此而歸之於必然之科。應兪之錢索投札之語。應千之買馬䭾去之云。俱是彼此間圖囑證參死中求生之計。又奚足取信也。蓋此獄事。始起於應兪之致疑應千。中成於應千之反誣應兪。終結於成女之同心逞憾。孀婦之告舅就死。其源甚微。其流轉大。而考其言。則未見其眞箇箚着處。此朝家所以斷之曰無是理也。然應兪應千自有可殺之罪。噫。彼親屬相奸。是何等醜穢。又何等關係。今於同堂之間。弟誣兄兄誣弟。傷倫敗俗。更無餘地。所可道也。言之汚口。考之律文。應兪罪關三省。應千事係一律。應兪應千。互相構誣。出場無期。雖令一倂置辟。渠不敢辭。但律文曰。死罪所誣之人。已決者反坐以死。未決者杖一百流三千里。應兪應千。皆是未決折之類。情雖可殺。法有所據。文召史之自斃。宜若有一人償命。而無論應兪應千。身被惡名。各自圖脫。所謂我躬不閱。遑恤我後。政指是耳。不可以專意威逼設計故殺論。亦不可用手敺刃滅口漫漶論。以此以彼。合施此律。草溪郡囚推罪人都應兪應千等。特爲減死島配。干連諸人。或左或右。無一公言者。誠極痛駭。而大關係處。各爲其親。容有可恕。幷參酌放送之意。行會慶尙監司處事。下刑曹。
정조 6년 · 강
判下刑曹殺獄案覆啓。
정조 6년 · 목
秋曹啓言。南原府殺獄罪人金日先獄事。似當施以減死之典。而臣曹不敢擅便。上裁。全州府殺獄罪人梁大善獄事。待用刑。依法同推。期於得情。谷城縣殺獄罪人嚴成云等獄事。獄體至重。臣曹不敢擅便。上裁。康津縣殺獄罪人張永浩獄事。待用刑。各別嚴訊。請期於取服。敎以。南原府殺獄罪人金日先獄事。日先之罪。旣止裏衫。金女之死。明出飮藥。則自當從本律勘斷。而但近來殺獄啓本。此等奸㥘之事居多。今若循例杖流。則强暴者流無以懲戢。日先依卿等所奏。減死絶島定配。湖西之徐女。嶺南之已丹。旣示褒嘉之意。金女宜無異同。特爲給復。以表貞操。全州府殺獄罪人梁大善獄事。刃傷旣已分明。致死又在限內。則卿曹覆啓。出於守法之意。而但鎌肕本非致命要害處。而道臣跋語。畵出鬪鬨時光景。直斷之以過誤者。亦不無意見矣。然過失殺者。卽指耳目之所不及。思慮之所不到者爲言耳。大善之刃傷己采。雖出無心。看證金世貴招內。旣曰見大善之持鎌向前。抱持之。使不得犯手。則似不可專然歸之於過失。過失殺。例徵死罪贖四百餘兩錢。給付屍親。鄕曲殘民。四百兩錢。從何處出乎。以法則不可徵。以勢則不得徵。於此於彼。有配而已。大善身。參酌定配。谷城縣殺獄罪人嚴成云獄事。前道狀檢狀之題。已起十分之疑。時道伯論列之語。更加一層之說。卿曹所奏。雖出守法。兩道伯旣居本道而按獄。則必有聞見之眞的者。成大旣執成云之䯻而仰臥。則覆上者之膝肘。在下者之臍肚。勢必摚着。而膝肘堅臍肚虛。虛以當堅。自致虧損。成云若或緊蹴而猛撞。成大豈能執䯻不放。過之十尺之地乎。兩人相鬪。曾無用意拳蹴之事。而一生一死。誠是幸不幸耳。素患之說。不足就信。故殺之律。未知襯合。成云特爲減死定配。靈光郡殺獄罪人林女於仁惡獄事。設令傷痕狼藉。詞證明白。辜限間內外。不啻嚴截。至以分刻較計。則辜限外殺獄。自當在酌決之科。而況此傷處之微靑微硬。若存若無者乎。又況齊蟾之爲屍親婢子。而輒以病痢之說。丁寧立證者乎。道啓曹啓。俱主惟輕。此等之獄。不必持疑。於仁惡身。特爲參酌定配。靈光郡殺獄罪人大守指獄事。辜限之法。上段已有云云。而過辜限五日之獄。若以兩指間如絲縫之傷。曰以刃傷。遽然償命。則俾辜限之制。將無所施。大守指身。依道啓曹啓。參酌定配。刃傷比敺傷。輕重自異。配所以遠地磨勘。 康津縣殺獄罪人張永浩獄事。道臣跋語。以醉失常性。主於原怒者。誠未可曉。殺獄之顚狂減律。指其病在狂易。不知死生之謂也。今若以醉後失狂。視同於顚狂。輒貸一律。則欲殺人者。必先飮酒。而及其獄成。則曰非我也酒也。是豈不大關後弊乎。醉後二字。宜不擧論。本獄考之傷處。參以詞證。則有足覷破者。屍親以德初招。則曰永浩持石坭入房中。巡巡壓胷。再招則永浩以爋造形石塊。亂打門閾之時。一番橫觸於銀南之腦膛。又曰且以石鏖磨腦膛。以德卽受賂屍親卜萬之妻。則後招之異於前招。若有可疑。而第以招辭較諸傷處。則巡巡者屢次之謂也。而銀南傷痕。不過是心坎一處。則豈不與再招中一番橫觸。沕然相合。旣是橫觸。則大異故殺。以此傳生。綽有餘裕。醉後云云。不亦左乎。心坎傷痕。知其橫觸。則斷以大辟。有非審克之道。永浩身。特爲減死定配。南土雜術。誠一痼弊。而所謂永浩。稱以兩班。曰人逐鬼。作符誦經。狂惑人心。此其罪浮於本罪。今若尋常決配。則到處有狂惑之弊。他人無懲戢之道。配所以咸鏡道穩城府磨鍊。仍令配所官。無時點考。嚴加防字。毋致復踵前習。移害北民。如此申飭之後。萬有一不遵朝令。從後現發。該邑倅難免重勘。竝以此意文移該道伯處。卜萬之圖賴妹屍。九澤之約賣死奴情狀。萬萬駭痛。倂令道臣。詳査重勘
정조 6년 · 강
詣　永禧殿齋宿。
정조 6년 · 목
具遠遊冠絳紗袍。乘輿出協陽門。詣仁政殿月臺。降輿就版位。親押香祝祗送訖。降座陞輿。出仁政門。降輿乘輦。出敦化門。予曰。都下錢荒。聞益滋甚。當採詢民情。還宮時貢市堂上。率貢市人。來待街上。○詣　殿大門外。降輦乘輿入門內。降輿入齋室。○敎曰。　本殿與　太廟有異。　殿外只有一重門。若致喧譁。兵判當論責。別定禁喧郎廳。使之各別看飭。大臣重臣跟隨如例帶入。百官勿率下隸事分付。○少頃具冕服就板位。行四拜禮。仍詣殿內奉審。還詣齋室。予曰。俄有下敎。而喧譁若是太甚。宣傳官何不禁飭乎。諸宣傳官姓名。兵判出去知入。
정조 6년 · 강
有政。吏曹判書金華鎭。參判李在協進。
정조 6년 · 목
以洪仁浩爲掌令。沈墢爲兵曹參判。李崇祜爲刑曹參判。李鉉重爲富寧府使。金憙爲大司成。
정조 6년 · 강
命訓局哨官丁彙泰勿汰去。
정조 6년 · 목
訓局啓言。環衛事體至嚴。今日別監不待標信。許其出入。此若不治。後弊不可勝言。當該哨官丁彙泰。爲先汰去。待用刑。嚴棍懲後。而臣亦有常時不能嚴紀律之狀。惶恐待罪。敎以。卿之草記。大是得體。然伊時事勢。無異親承下敎。卿則勿待罪。將官勿汰去也。
정조 6년 · 강
行永禧殿冬至祭。
정조 6년 · 목
前夜四更。具冕服。由東門入。就版位行拜禮。仍詣盥洗位。盥洗訖。行初獻禮。大祝讀祝訖。降復位。亞獻官終獻官行禮如儀訖。行望燎禮。禮畢還御齋室。還宮時至。具遠遊冠絳紗袍。出齋室。乘輿出殿門外。降輿乘輦。至鐘樓。予曰。貢市堂上。率貢市人入侍。予曰。昨年畿農。大致凶歉。都下民情。去益惶急云。今召爾等。欲詢弊瘼。爾等各陳所懷可也。黍皮契貢人等奏曰。司僕所納黍皮。還屬本契。則庶可支過矣。司宰監貢人等奏曰。本監減貢之後。無以資生。請復舊貢矣。予曰。何以則可救錢荒乎。其人等曰。木代錢。以純錢上下。則似無弊矣。又曰。均廳預賣錢。許令數年停退。則可以資生矣。予曰。此有與民交利之嫌。不可許施矣。各人等所訴。有難猝定。判尹各捧所懷。來待政院可也。入敦化門協陽門。降輦乘輿還內。
정조 6년 · 강
召見判尹鄭昌聖于誠正閣。
정조 6년 · 목
予曰。貢市人所訴。抄錄以來乎。昌聖曰。渠輩所訴。事極荒雜。只抄七事。今方持來。睿覽後可以稟處矣。予曰。錢荒何以則有矯弊之道云耶。昌聖曰。市民輩。只爲請貸各軍門所在錢矣。予曰。若許鑄則松都果何如云耶。昌聖曰。本府久無開鑄之事。凡百擧行。自多難便矣。予曰。完營罪人。何當入來與否知入。予曰。今日卽亞歲。日勢雖可入城。必延留中路。明日渡江事分付。此罪人上來後。卽當設鞫。預令本府待令事分付。
정조 6년 · 강
命貢市人弊瘼及錢荒之弊。次對時稟處。
정조 6년 · 목
敎曰。亞歲無異元歲。輦路適出鍾街。爲問弊瘼。朝於還路。召見貢市人。旣問之後。所以蘇捄之方。不可少忽。所捧弊瘼。令廟堂爛加消詳。再明日次對時稟處。至於錢荒之弊。亦屬目下切急之事。參量民情。亦於次對時。從長稟處。
정조 6년 · 강
遞承旨鄭志儉徐鼎修。以李崇祜。沈豊之代之。
정조 6년 · 목
敎曰。右承旨許遞。前望單子入之。又敎曰。右副承旨許遞。前望單子入之。
정조 6년 · 강
給平海等邑渰灠燒戶恤典。
정조 6년 · 목
原春監司蔡弘履以平海等邑人物揜死灠死及民家燒戶馳啓。敎以。其中江陵燒戶。令廟堂參考相當近例。優給恤典事行會。
정조 6년 · 강
命武臣堂上祿試射。依前例推移。
정조 6년 · 목
兵曹以今十一月九日武臣堂上祿試射設行。而試官備擬以入啓。敎以。不必慕華館。設行處所。依前例推移爲之。
정조 6년 · 목
敎曰。親鞫爲之。○因政院親鞫處所取稟。敎以。依八月例爲之。又因政院啓辭。敎以。時原任大臣金吾堂工左右捕將時任三司。幷出牌事分付。○敎曰。正輦副輦儀仗幷置之。又敎曰。留營置之。留陣則御將只率本營軍兵中。東營新營騎步。從便結陣。日寒若此。標下軍兵。亦令從略出用事分付。又敎曰。今日殿座時。以訓局馬兵二哨。步軍五哨。隨駕作門。禁軍二番隨駕。而訓局軍兵及禁軍等。皆以昨日休軍出用事分付。出番軍兵。勢難如期等待。禁軍以入直八十人先爲出用。待出番軍齊到。還入直所。訓局軍則未齊到前。以外各營馬步軍各留十名。餘皆出用陣上。待出番軍齊到。還送信地事分付。又敎曰。金虎門弘化門入直軍兵。各留三十名。出用陣上。待出番軍齊到。還入直所事分付。又敎曰。罪人結幕處。以御營出番軍出用。名數參考前例爲之事。卽爲分付。又敎曰。罪人上闕。
정조 6년 · 강
遞承旨李崇祜。沈豐之。以李謙煥。林錫喆代之。尋遞錫喆。
정조 6년 · 목
敎曰。左承旨及在外承旨許遞。前望單子入之。○因錫喆違牌。敎以。許遞。前望單子入之。
정조 6년 · 목
敎曰。兩司不可不備員。在外臺諫許遞。與未差之代。今日政差出。○以申應顯爲大司諫。李度謙爲持平。李太亨爲正言。鄭在信爲校理。 沈頤之爲刑曹參判。趙時俊爲右尹。
정조 6년 · 강
以蔡濟恭爲判義禁。前望也。
정조 6년 · 강
命訓局環衛步軍置之。
정조 6년 · 목
因訓鍊都監環衛步軍加定單子。敎以。若此則出番三哨。勢將加把。此則置之。外營入直本局軍六十名。禁御兩營出番鄕軍各一哨出用事。卿與禁御兩將知悉。卽爲擧行。
정조 6년 · 강
命明日挾輦軍以休軍待令。內環衛以禁御營出番軍排立。
정조 6년 · 목
敎曰。明日殿座時。挾輦軍以一百名待令。皆以休軍待令事分付。又敎曰。明日殿座時。內環衛軍兵。以禁衛營出番軍二哨。御營廳出番軍一哨排立。
정조 6년 · 강
大司憲鄭好仁上疏乞遞。仍懲討。賜批。
정조 6년 · 목
疏略曰。臣至愚至庸。觸處昏憒。前後辜負。擢髮難數。左右思量。進身無路。乞削臣職。仍治臣罪。旣不以臺職自居。不宜贅他。而夫國法之行。治逆爲大。鄭妻。龜柱。卽丙申諸賊之根柢。而天誅尙稽。德相。煥億。亦湖海凶徒之窩窟。而王章姑屈。顧今合辭之紙已毛。請討之舌幾弊矣。聖德好生。非不至大。而群凶之繼起。何未念及也。至於煥九生出獄門。亦未免天網之太恢。臣謂德相。煥億臭格拿來。以待用刑。幷施顯戮。煥九亦令嚴鞫正法。最中。義翊之前後端緖旣露。幷施當律焉。批以。當諒處。卿其勿辭行公。
정조 6년 · 강
設親鞫于禁衛營。領府事金尙喆。領議政徐命善。判府事鄭弘淳。李徽之。領敦寧洪樂性。左議政李福源。右議政金熤。判義禁蔡濟恭。知義禁李性源。徐有隣。同義禁洪秀輔。問事郎廳副應敎朴天行。副司直尹㬦。副校理李魯春。校理李喆模。兵曹正郞李夔。佐郞金履正。典籍李度謙。前判官徐美修。刑房都事李光德。申翼顯。文書色都事李性淳。金載謙。
정조 6년 · 목
具翼善冠袞龍袍。乘輿出協陽門。由敦化門。詣禁衛營。降輿乘座。予曰。金吾堂郞。必整齊出入。羅卒輩。各別申飭。使之擧行。如是下敎之後。若有不勤。該堂上當有論責。以此知悉。予曰。任嵂。李延弼卽爲入侍。同參問目。予曰。罪人天湜上之。予曰。旣有完營納招。而今於平問之下。終不直告。各別訊問可也。訊刑三度。予曰。爾爲直招則或有可生之道。而右袒仁邦。甘爲死黨。是何故也。今以好生之意。特命解枷。爾其聚會精神。一一直告可也。予曰。刑房都事。初無一言參問。誠極駭然。予曰。關北兩西嶺東諸賊。結爲徒黨。潛伏鎭川山中。嘯聚三南之計。渠旣有自服。則別無更問之端矣。命善曰。聖敎果然矣。予曰。罪人終不直告。不待更招。當以同情之律。捧遲晩矣。命加刑五度訖。予曰。日寒如此。罪人若致徑斃。究問無梯。救療官以年少了了者。各別擇送。守幕都事。亦以詳明人定送可也。仍命天湜下幕。予曰。罪人瑞集上之。予曰。爾與仁邦同謫一主人時。所與酬酌。更爲直告。予曰。罪人終始呑吐。不告隱情。俄捧天湜所供。使之聽受。予曰。德相之罪。爾果知之乎。瑞集曰。尙未詳知矣。予曰。向時所下綸音。爾亦未見耶。瑞集曰。雖或奉覽。未詳其罪案矣。予曰。瑞集解枷下幕。善爲救療。仍下幕。予曰。罪人亨夏上之。予曰。鄭鑑錄事。何不直告乎。命善曰。觀其爲人。極甚妖惡矣。予曰。姑爲下幕。○敎曰。日寒如此。軍兵勞苦。不可不念。有難經宿。親鞫姑罷。又敎曰。親鞫待罪人拿來爲之。軍兵更待下敎待令。而三營外營入直馬步軍。各留十名。金虎門留二十名。餘皆出用陣上。訓將只率標下軍結陣。留陣置之。禁軍一百八十人隨駕。與昌德入直通計事分付。降座乘輿由敦化門。入肅章門還內。
정조 6년 · 강
遞判義禁蔡濟恭。
정조 6년 · 목
敎曰。判義禁許遞。前望單子入之。
정조 6년 · 강
命漢城府堂上與五部官員明日來待。
정조 6년 · 강
重推朔書試官李在恊。
정조 6년 · 목
因朔書科次單子。敎以。此亦科試。豈可如是考第。當該試官李在恊。從重推考。
정조 6년 · 목
敎曰。朔書借書。前後申飭何如。而以渠遐方賤微之蹤。焉敢犯禁。 學錄安邁權。學諭金潭。幷爲先汰去。令該府拿問嚴處。借手下吏。令攸司從重科治。以懲日後。
정조 6년 · 강
召見監印堂上李性源。鄭昌聖。徐有隣于誠正閣。
정조 6년 · 목
予曰。寶鑑權奉本館時。何以爲之乎。昌聖曰。皆設卓以奉矣。予曰。習儀時何以擧行乎。昌聖曰。當以空彩轝陪進矣。予曰。要彩轝止於宜春門外好矣。昌聖曰。習儀時當用朝服乎。予曰。然矣。
정조 6년 · 강
以金華鎭爲判義禁。前望也。
정조 6년 · 강
命親鞫時內環衛。三營千總把總率領排立。哨官隨哨數擧行。
정조 6년 · 목
御營廳啓言。今此親鞫擧動時。依傳敎出番鄕軍一哨。哨官李明祿率領。布帳外環衛一哨。哨官邊義邦率領罪人結幕處排立。敎以。內環衛將官。禁營則以把總哨官磨鍊。本局則只以哨官磨鍊。似因營各異例而然。事未安。卿則從重推考。外營置許多堂上將官。將焉用哉。此後毋論三營。親鞫時內環衛將官。千總一員。把總一員率領排立。哨官隨其哨數擧行可也。
정조 6년 · 강
玉堂聯箚討逆。賜批。應敎徐有成。副應敎朴天行。校理李喆模。副校理李魯春。副修撰姜彝正。吳泰賢。
정조 6년 · 목
聯箚略曰。德賊一出。百怪層生。至於仁邦之變而極矣。其三字六字等凶言。固已萬萬叵測。而若其嘯聚徒黨。密勿謀議。或稱元帥。或稱先鋒。不軌之圖。至擬於京師。古今天下。豈有如此賊之窮凶極惡者哉。渠旣納招。結案已具。不可遲待他罪人拿來。罪人仁邦卽爲正法。斷不可已也。批以。已諭兩司矣。
정조 6년 · 강
判義禁蔡濟恭疏陳病狀乞遞。賜批。
정조 6년 · 목
疏略曰。臣之束帶彈冠。復玷士大夫之列。眞所謂世間事無所不有。拚棄萬事。冒膺新除。雖出於舁疾討賊之義。而大坊盡壞。微諒莫守。俯仰慙歎。置身無所。況臣狗馬賤疾。浹朔彌留。加以關格忽作。達夜狂叫。萬無自力趨參於今日訊囚之列。乞削臣金吾之職。以重鞫體。批以。知卿有實恙。本職才已許解矣。
정조 6년 · 강
設親鞫于禁衛營。
정조 6년 · 목
具翼善冠袞龍袍。乘輿出協陽門。由敦化門。詣禁衛營。降輿陞座。予曰。今日傳命都事。若復如前擧行。則當決棍汰去。以此嚴飭可也。予曰。捕將進前。李柱國進伏。予曰。罪人姑無徑斃之慮耶。柱國曰。似無此慮矣。予曰。罪人仁邦上之。予曰。完營訊問時。旣以德相納招。而今猝變辭。是何故也。仁邦曰。完營所告。皆是誣告矣。予曰。爾之供內。旣以都昌國爲都元帥。德相爲大先生云。而今欲變辭。安可得乎。爾其聚會精神。詳悉直告可也。予曰。仁邦姑爲下幕。瑞集上之。勿出問目。直爲捧招可也。予曰。仁邦所拱。擧皆無實。爾當被反坐之律。從實直告。瑞集曰。願與仁邦頭面矣。予曰。仁邦上之。瑞集與仁邦頭面訖。予曰。瑞集初無語屈之端。宜有傅生之道矣。仍命解枷下幕。予曰。罪人天湜上之。予曰。爾與仁邦頭面。語屈則當施反坐之律。爾能面質乎。天湜曰。願與面質矣。天湜與仁邦頭面訖。予曰。仁邦依法。訊刑五度訖。予曰。爾其一如完營所招。從實直告。又命加刑二度。予曰。擧兵犯闕四字六字凶言。旣發渠口。而今於親問之下。一向變招。事極痛惋。渠之情狀。別無更問。而其在重鞫體之道。宜有審愼之政。與瑞集更爲面質後。直捧大逆不道遲晩可也。判義禁金華鎭曰。渠雖以誣告爲說。而渠輩逆節。旣有爛熳酬酌。不須更問矣。仁邦與瑞集面質後承款。予曰。渠輩云云。一則凶言。一則犯闕。究厥罪狀。似當卽日正刑。而京來姑未捉來。待捉來以爲正刑何如。華鎭曰。如此劇逆。不可暫時緩刑。仍捧根脚。卽施邦刑宜矣。左議政李福源曰。法官雖卽請刑。姑觀京來。似無妨矣。予曰。罪人仁邦下府。○敎曰。親鞫姑罷。○大司憲鄭好仁等曰。近來亂賊之起。無非爲德相效死之計。今番仁邦之出。情節之窮凶。謀議之陰慘。萬萬叵測。豈可以他罪人未及拿來。一刻容息於覆載之間乎。請大逆不道罪人仁邦。卽爲正法。予曰。旣捧結案。正法何時不可。依前下敎。待罪人拿來。正法可也。降座乘輿由敦化門。入肅章門還內。
정조 6년 · 강
命湖南罪人押來都事。事過後拿處。
정조 6년 · 목
領議政徐命善啓言。湖南罪人押來時都事擧行。大段錯誤。揆以鞫體。不可無罪。當該都事。請拿問嚴處。敎以。事過後拿處。
정조 6년 · 강
召見監印堂上鄭昌聖沈念祖于誠正閣。
정조 6년 · 목
予曰。奉謨堂陪進時。諸執事禮曹堂上。皆詣宜春門外落後。只本廳堂郞及閣臣進參可也。念祖曰。聖敎誠然矣。予曰。監印堂上與都廳。偕往內閣。參考奉謨堂儀註。以爲磨鍊可也。
정조 6년 · 강
命前畿伯狀本回諭。今夜內分付。
정조 6년 · 목
敎曰。日前畿伯狀本三度。因齋日留院之故。翌日始見之。卽下回諭矣。政院認以密啓封。尙今封置推案樻中。如無俄者之提問。不知何時可以頒布。況許多人之曠日滯囚。大非朝家本意。當該承旨事。萬萬駭然。爲先罷職不敍。幷以此意卽爲回諭。使之今夜內分付。
정조 6년 · 강
命部官明日習儀。勿爲待令。
정조 6년 · 목
敎曰。日昨聞京兆長官言。抄戶文書磨勘方張。而部官多差執事官云。俄見擧案果然。部官明日習儀時。勿爲待令。其代以未通淸文臣及有實職蔭武。改付標事分付。
정조 6년 · 강
命統營本道新還停捧中本營餉穀。毋得混淆。
정조 6년 · 목
備局啓言。統制使具明謙狀啓。有草記稟處之命矣。卽見其狀本。則以爲本道新還停捧中本營餉穀。則毋得混淆事。請令廟堂稟旨分付矣。每於還穀停退時。未捧之數。則盡歸統營。故停捧之害。統營偏受。帥臣陳請。無怪其如此。而畿湖停還。旣有軍餉幷論之命。則今於統穀。獨爲區別。亦非一視之政。且今番嶺南停捧之數。不至甚多。其中統穀亦當尠少。令道臣申飭於停捧諸邑。統營穀當捧與停退者。無或如前混淆。從實數擧行事。請分付。敎以。朝令不可不信。今番依草記施行。而每當停退之時。未捧磨勘。盡歸統穀。若此不已。統營之穀。將至盡空乎。此事業欲一番嚴飭而未果。後復有此等之弊。該道監司。自本司草記論勘。雖以統帥論之。袖手無言。亦難免其責。以此意分付。
정조 6년 · 강
命還上未準捧處。量宜停退事。下諭于畿伯。
정조 6년 · 목
敎曰。道內被災尤甚諸邑。雖有一二蠲免。而歲色垂窮。勢同弩末。分數外還上。趁期辦納。亦未可知。守令急於勘簿。㥘於被罪。以未捧爲已捧。必有反作之慮。卿其細加審察。未準捧處。量宜停退一年。捧未捧實數。使之無隱磨勘。民有息肩之喜。官無抵罪之弊事。下諭于京畿監司。
정조 6년 · 목
禁衛營啓言。去夜拱北門把守幕。燈燭失火。燃燒把幕。極爲驚駭。當該把守將汰去。別巡哨官以下將校等。從重科治。臣亦惶恐待罪。敎以。伊夜極寒。煖手燻足之際。易致燃燒草幕。況此輩之許久露處。常切矜悶。且與官舍燃燒有間。把守將軍勿汰。亦勿拘留。待用棍。參酌懲勵可也。○兵曹啓言。拱北門把守幕。罷漏後失火。盡爲燒燼云。聞極驚駭。把守校卒等。竝令攸司從重勘處。不能檢飭該營大將。請推考。敎以。旣有禁營草記批旨。校卒事分揀。而大將推考事依施。本曹草記之晏朝始呈。難免後時之責。此後此等處。惕念擧行。
정조 6년 · 목
刑曹啓言。再昨日動駕時。沃溝居金致益擊錚。取考其原情。則耆老所屯土在於沃溝。每結租百斗式定稅捧上。而以屯監加捧事。虛錄民名。構虛捏無。肆然呼籲。情狀巧惡。不可尋常處之。原情勿施。自臣曹請考律嚴勘。敎以。誠如草記。民習可駭。又如原情。民瘼宜恤。大臣時帶耆堂。卿其往復決處。而事甚煩䙝。不必更爲陳聞。以此知悉擧行。又啓言。麻浦居金光鍊原情。則鹽醢廛。渠等三百餘年資生。本廛己丑年迫於營債。廛號姑爲移給於泮人處。而終未還退。亟令該曹鹽醢廛業。以營債計給本數。使之還退云矣。旣非四件。原情勿施。光鍊自臣曹考律勘處。敎以。不必勘律。分付京兆。仍令貢市堂上從長決給。俾無更訴之弊可也。又啓言。海州居孔噲東等原情。則渠等以大聖後裔。名編軍伍。依他頉下云矣。極涉猥屑。原情勿施。噲東自臣曹考律勘處。而渠等稱冤。令道臣査處之意。請分付。敎以。不必勘罪。分揀放送。大聖後裔賤役勿侵事。旣有事目。又有前後飭敎。分付該道道臣。卽爲査決可也。又啓言。閑良金允明所供。請上裁。敎以。係是京司詞訟。卿其從公決給後草記。又啓言。良人許仲寬所供。請上裁。敎以。壓良爲賤。法意至嚴。私門用刑。受敎昭載。眞有是事。不可不嚴法重繩。然一邊之言。有難盡信。令道臣明査公決後。使之狀聞。又啓言。童蒙朴喜仁李昌念所供。請上裁。幷敎以。議處。
정조 6년 · 강
命大逆不道罪人仁邦。籍沒家産。破家瀦澤。降邑號。
정조 6년 · 목
義禁府啓言。大逆不道罪人仁邦。旣已承服正刑。其父母妻妾子女祖孫兄弟姊妹子之妻妾伯叔父兄弟子年歲姓名存沒居住。令漢城府考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤。降邑號罷守令等事。令各該司奉承傳請擧行。允之。
정조 6년 · 강
御春塘臺。行寶鑑進書習儀。
정조 6년 · 목
自內詣春塘臺陞座。予曰。習儀旣係重大。故予今親爲臨視。雖是空彩輿。彩輿上頭。旣書某　室寶鑑。則奉過之時。恐不敢安坐矣。十九　室彩輿。以次奉過臺上。予俯伏。過後平身。予曰。此是莫重莫大之事。而今日習儀。頗多顚錯。監印郞廳。未及照察儀註而然乎。雖以本閣擧行言之。何不先期肄習。有此窘束乎。事甚未安。再明日進書時。毋得如是之意。各別申飭。予曰。觀此儀註。進書後權安時。閣臣去就。亦無定儀。是何故也。承旨徐有防曰。儀註朝始出正本。故未及厘正。有此錯誤矣。習儀後。入宜春門還內。
정조 6년 · 강
召見承旨及監印堂郞于誠正閣。承旨徐有防鄭志儉。監印堂上李性源鄭昌聖沈念祖。郞廳趙城鎭。
정조 6년 · 목
予曰。贊儀及通禮院事知書員來待乎。有防曰。然矣。予曰。以今日習儀觀之。凡所擧行。多有做錯。正日若復如此。是豈成說。承旨旣是閣臣。又帶禮房。儀註一通。詳細照管可也。俄聞敦寧府習儀時。各輿差備官。散亂不成行云。預爲申飭於監印廳。正日若復如許。堂郞難免其責。以此另加分付。予曰。今日習儀。全不成樣。此是下吏不善擧行之致矣。性源曰。臣於入闕時。始得見之矣。予曰。搢圭節次。亦誤爲磨鍊矣。昌聖曰。臣亦蒙迷。不能照察矣。予曰。各　室寶鑑陪進時。細仗鼓吹。當合用乎。性源曰。奉詣時當用一部。而　太廟　永寧殿奉安時。當用各部矣。予曰。奉詣　太廟後。鼓吹分立神門外可也。昌聖曰。聖敎然矣。予曰。奉安時摠裁大臣閣臣及監印堂郞進參好矣。
정조 6년 · 강
命奉寶鑑官中閣臣。幷改付標。
정조 6년 · 목
敎曰。儀註中時原任大臣閣臣。不由都監。直詣門外位事磨鍊之故。雖以今日言之。寶鑑彩輿奉來時。閣臣之先詣門外班者。未參於都監。此已掣肘。閣臣中又有讀序文讀箋文之事。一人兼三事。可謂行不得。奉寶鑑官中閣臣。幷改付標事。分付該曹及監印廳。
정조 6년 · 강
命尹師國等幷敍用。
정조 6년 · 목
敎曰。前縣監尹師國。前同義禁李★(土+甲)李敬養。前參議趙鼎鎭趙時偉。前牧使金蓍耈。前縣監李枰。前掌令李祖源李延伋。前獻納朴宗來。前掌令權儼。前持平李壽咸。前修撰權以綱。前縣監李思祚。前正言申禹相幷敍用。其中雖有兩罪被勘者蕩滌。削職人給牒後敍用。
정조 6년 · 강
命進寶鑑時三司中見差捧寶鑑官入參。
정조 6년 · 목
敎曰。進寶鑑時。侍從臣有入參之禮。而雖以今日言之。三司中見差捧寶鑑官人員。皆不入參何也。暫離權安之所。入參殿庭之班。有何所妨。正日無得如是之意。申飭三司及通禮院。
정조 6년 · 강
命敍用人員。幷付軍職。
정조 6년 · 목
敎曰。校正郞廳中坐罷人員。幷敍用。縟儀在卽。卿宰侍從堂上堂下罷削人員。幷令吏曹今日內。別單書入。敍用人員與在京堂下侍從。竝口傳付職。使之參班。
정조 6년 · 강
命還上未準捧處。量宜停退事。下諭海伯。
정조 6년 · 목
敎曰。歲色垂窮。勢同弩末。尤甚邑分數外還上。趁期畢納。有未可必。如是之際。必有反作之慮。康翎甕津兩邑已準捧外。海州安岳未準捧處。卿其細加審察。量宜停退。捧未捧實數。使之無隱磨勘。俾除官民之弊事。下諭于黃海監司。
정조 6년 · 강
命罪人梁濟基等。一依鞫囚例擧行。
정조 6년 · 목
刑曹啓言。因傳敎捕廳所囚罪人梁濟基。吳奎源等。移囚典獄事命下矣。濟基奎源等具枷杻。各別堅囚。俾無一毫疏忽之弊事。嚴飭該署。敎以。當此冬寒。徑斃可慮。晝則解枷。夜則着枷。一依禁府鞫囚例擧行。禁雜人等事。各別嚴飭。卿旣兼軍門。別定將校。這這探察可也。
정조 6년 · 강
命谷山府使。降爲縣監。
정조 6년 · 목
義禁府啓言。罪人仁邦胎生於谷山府云。守令勿罷。曾有定式。谷山府使。請降爲縣監。允之。
정조 6년 · 목
予曰。以昨日擧行事觀之。笏記不可不詳細釐正。其果何以爲之乎。有防擧笏記仰奏。予曰。笏記果善爲之矣。
정조 6년 · 강
命侍臣以在京無故人差出。
정조 6년 · 목
敎曰。侍臣不備。在外人員幷許遞。明日政。以在京無故人差出。待下批牌招。先參班後謝恩。
정조 6년 · 강
命前承旨李時秀敍用。
정조 6년 · 목
敎曰。事涉無妄。前承旨李時秀敍用。仍令該曹口傳付軍職。使之參班。
정조 6년 · 강
命寶鑑編輯事實。詳細載錄。儀軌一件內入。
정조 6년 · 목
敎曰。寶鑑編輯。不可無儀軌。而近來各都監儀軌義例雜糅。全不成冊子貌樣。今番則大臣主管。仍令堂上鄭昌聖。都廳趙城鎭。專意編摩。自國初寶鑑創始時事實。至于今番續纂之擧。而詳細載錄。毋或遺漏。纂輯校正監印參證考校。及御製校正御製書進人員職姓名。亦皆一一書之事分付。儀軌例有內入件。而自年前定式。使之勿爲內入矣。此儀軌事有稍異。一件內入事。一體分付。內閣外閣四處史庫議政府春秋館。各藏一件。亦爲分付。
정조 6년 · 강
重推刑曹判書具善復。
정조 6년 · 목
洪忠監司金文淳。以道內陰城縣罪人今禮假稱宮人罪狀。究覈取招馳啓。敎以。嚴宮禁一事。未嘗一毫放過。而意外有此擧。旣聞之後。不可但令依律處之而已。所謂虎大。自本曹更加各別窮覈以聞。如不直招。當嚴刑究問。以此發問目嚴問。本宮旣有此事。而次知中官不卽發告之狀。萬萬駭然。當該中官。爲先削職。待結末。當施定配之典矣。首宮任。亦爲待結末。一體嚴勘次。其不卽發告之罪。姑先捉來推問以聞。雖以本曹事言之。兩遭文移。尙無一字登聞。周章之失。實所難免。判堂爲先從重推考。
정조 6년 · 강
御春塘臺。行寶鑑進書儀。仍詣奉謨堂奉安。
정조 6년 · 목
具遠遊冠絳紗袍。乘輿詣春塘臺。予曰。日寒如此。從速行禮事分付。大臣閣臣纂輯監印諸臣。奉彩輿進詣臺上。行禮如儀訖。降座陞輿詣奉謨堂。降輿就板位行禮。入堂內奉審。仍詣秪迎所。鞫躬如儀。奉安堂內訖。予又入奉審禮畢。乘輿還內。
정조 6년 · 강
召見承旨李在學徐有防于誠正閣。
정조 6년 · 목
予曰。寶鑑二件。今果封入乎。有防曰。只一件先以差備入之矣。予曰。俄見洪忠兵使密啓。則又出怪底事。人心世道。誠可悶矣。右承旨招致營校。詳問事實。卽爲錄入可也。
정조 6년 · 목
以趙城鎭爲掌令。尹履相爲持平。徐美修爲校理。李度謙爲修撰。
정조 6년 · 강
遞承旨金宇鎭。
정조 6년 · 강
命頒敎文中。雜犯死罪以下幷宥。
정조 6년 · 목
因政院頒敎文中。赦句某罪以下宥之啓稟。有是命。
정조 6년 · 강
命罪人金勛。開坐嚴問。
정조 6년 · 목
左右捕廳啓言。罪人金勛自巨濟府捉來。嚴囚左捕廳。敎以。明朝。開坐嚴問以聞。
정조 6년 · 강
遣承旨詣　社稷　宗廟　永寧殿　　景慕宮。奉審摘奸。
정조 6년 · 강
命柑製二十九日。春塘臺親臨。
정조 6년 · 목
敎曰。八道多士咸聚。貢果際到。當於二十九日試取。以此預爲分付。又敎曰。停擧儒生。幷解停事分付。○因承旨徐有防處所啓稟。敎以。豈無闊狹之道。以春塘臺爲之。又因親臨啓稟。從之。
정조 6년 · 강
遞右尹趙時俊。
정조 6년 · 목
因該府變通草記。敎以。在外亞尹許遞。
정조 6년 · 강
命差使員賀儀罷後。皆令下去。
정조 6년 · 목
敎曰。此時守令曠官可悶。陳賀差使員。再明日賀儀罷後。皆令當日下去。
정조 6년 · 강
遞掌令趙城鎭。以尹㬦代之。
정조 6년 · 목
敎曰。都廳本職臺諫許遞。又敎曰。掌令前望單子入之。
정조 6년 · 강
許施湖西營賑穀常賑耗許劃及空名帖下送之請。
정조 6년 · 목
備局啓言。洪忠監司金文淳狀啓。有草記回啓之命矣。卽見其狀本。則以爲尤甚平澤等十九邑。毋論尤甚之次面。歲初之趁卽設賑。不容少緩。之次中定山等十二邑尤甚面。及尤甚之次邑所在驛鎭堡。宜有一體賑救之擧。營賑穀二萬石。常賑耗一萬石。特爲許劃。空名帖一千張。成出下送事。請令廟堂稟旨分付矣。營賑穀常賑耗。依狀請許劃。空名帖請爲先五百張下送。允之。
정조 6년 · 강
詣　宗廟。親上　寶鑑。
정조 6년 · 목
具遠遊冠絳紗袍。乘輿出協陽門。詣仁政門外秪迎所。降輿就板位。東向立。彩輿前過。鞠躬如儀。都監堂上李性源曰。在前上冊寶時。鼓吹不入　廟門。而今則第一　室旣有親上之儀。鼓吹當入門內乎。予曰。卿言果是。依此擧行。見今樂工服色。頗甚不潔。以　太廟樂工服色換着好矣。都承旨旣兼本署提調。先詣　廟所。看檢擧行可也。乘輦出敦化門。詣　宗廟大門外。降輦乘輿入　廟門。降輿入齋室。予曰。監印堂上。戶曹判書入侍。鄭昌聖沈念祖李性源進伏。予曰。親上儀節。與　祭享儀有異。　廟庭樂奏以與民樂。拜禮樂用以軒架。上冊時依初獻禮。仍作登歌可也。昌聖曰。聖敎誠好矣。親上時至。具冕服執圭出齋室。由東　神門。詣板位西向立。行四拜。拜第一　室以下。行禮如儀。出東　神門。步詣　永寧殿。入東　神門。詣板位行禮如儀訖。還御齋室。小頃具遠遊冠絳紗袍。出齋室。乘輿出大門外。降輿乘輦由敦化門。至協陽門。降輦乘輿還內。
정조 6년 · 강
命侍從中未付軍職人員。皆令口傳付軍職。使之參班。
정조 6년 · 강
命總裁大臣以下。各賜大鹿皮一令。
정조 6년 · 목
敎曰。上寶鑑儀節。倣用上冊寶儀。　廟庭用樂一款。該曹初不磨鍊。而聞都監堂上言。上冊寶時。以壓尊之故。樂止門外。至於今番。自一　室至各　室。同上寶鑑。樂不當止於門外。此說極甚的確。雖命依所奏施行。臨時排設。未免苟艱。該曹之疏漏。不可無警。當該堂上推考。如無出宮時提奏。幾使盛禮有欠缺之歎。堂上之擧職。宜有褒嘉之典。摠裁大臣以下都監堂上。各賜大鹿皮一令。
정조 6년 · 강
召見閣臣以下于誠正閣。直提學鄭志儉。直閣金載瓚。抄啓文臣兵曹正郞李錫夏。校理洪仁浩李魯春。 副司果曺允大。修撰姜彝正。
정조 6년 · 목
命志儉讀奏綸音訖。予曰。敎文則有能書文臣書出之例。而此則　先大王尊爲　世室綸音也。所重在焉。特召爾等。明當頒示外庭。爾等進詣內閣。分書數三件。內入可也。
정조 6년 · 강
命明日閣臣賀箋。便殿親臨磨鍊。太學生賀箋。班首親呈。
정조 6년 · 목
敎曰。明日閣臣賀箋。百官陳賀禮畢後。當於便殿親臨。侍衛不必磨鍊。承旨二員入侍事。本閣政院知悉。太學生賀箋。受閣臣箋後。班首親呈事分付。
정조 6년 · 강
命　國朝寶鑑蕫事諸臣。各頒　寶鑑一本。
정조 6년 · 목
敎曰。國朝寶鑑告成。才已親上　太廟。蕫事諸臣。不可不遍頒寶鑑。摠裁大臣領中樞府事金尙喆。校正文任議政府右議政李福源。奉朝賀徐命膺。纂輯堂上行知中樞府事蔡濟恭。知敦寧府事趙㻐。工曹判書李命植。漢城府判尹金熤。行江華留守徐浩修。刑曹判書金魯鎭。戶曹參判徐有隣。兵曹參判鄭昌聖。漢城府右尹洪良浩。承政院右副承旨閔鍾顯。行副司直李秉模。吏曹參議鄭志儉。弘文館副提學沈念祖。考校郞都廳前修撰趙城鎭。考校郞廳副司果尹行元尹履相。前應敎李宗爕。承政院注書李祖承。副司果洪仁浩。兵曹正郞李錫夏。副司果李魯春。司諫院正言李益運。京畿都事李顯默。兵曹佐郞朴宗正。副司果李東稷曺允大。繕寫郞廳前校理李敬一尹東晚。宗簿寺正李運彬。副司果徐配修。軍資監正朴聖泰。副司果崔烜宋銓魚錫光。工曹正郞朴長卨。副司果許腆李日運李曄。權知承文院副正字吳翼煥李顯道。參訂大臣奉朝賀金致仁。行判中樞府事鄭存謙。議政府領議政徐命善。行判中樞府事鄭弘淳李徽之。議政府右議政洪樂性。參訂副司直金鍾秀。兵曹判書李性源。行副司直鄭民始。參訂承旨承政院左承旨徐有防。承政院右承旨李在學。御製校閱閣臣原任提學李福源李徽之徐命膺蔡濟恭黃景源。提學金鍾秀。兪彦鎬。原任直提學鄭民始徐浩修。直提學沈念祖鄭志儉。原任直閣李秉模金憙金宇鎭徐鼎修。直閣金載瓚。原任待敎徐龍輔鄭東浚。御製校閱諸臣漢城府判尹鄭昌聖。行承政院都承旨嚴璹。承政院左副承旨李時秀。御製書寫承政院左副承旨鄭志儉。監印堂上戶曹判書李性源。刑曹判書鄭昌聖。行副司直沈念祖。監印都廳副司果趙城鎭。監印郞廳校書館校理成大中。奎章閣檢書官李德懋柳得恭朴齊家徐理修。各頒國朝寶鑑一本。仍敎曰。一人雖兼數事。依賞典例。無得疊授事。令本閣知悉。
정조 6년 · 목
予曰。　先大王尊爲　世室。事面有重。所撰敎文。當先示廷臣。陳賀節次。姑爲停止可也。閣臣等奉龍亭。進詣月臺。展敎官奉置床上。予曰。大書二本。輪示東西班班首。小書二本。輪示二品以上。又六本頒示三品以下。一本上之。予曰。今此敎文。卽　先大王尊爲世室之事也。大臣諸臣中若有異見。進前仰奉。領議政徐命善曰。　先大王尊爲世室。乃是當行之禮。今日廷臣。孰有異議。左議政李福源曰。今此世室之擧。實爲揄揚之道。不勝欽仰。右議政金熤曰。不祧之禮。更無容議矣。敎曰。　先大王尊爲世室事。詢于盈庭。僉議純同。當祗詣　太廟。躬伸告儀。先令該曹知悉。涓日以入。命善曰。臣等當此慶賀之日。以國家大計有仰請者。故齊率二品以上兩司長官。敢此進前矣。予曰。雖有可達之事。賀禮姑未告畢。卿等各就其位可也。受賀訖。命善等率二品以上進前。予曰。上寶鑑傳敎。奉朝賀見之乎。金致仁曰。寶鑑旣成。昨上　太廟。賀禮載擧。今又臨殿。此實我東方莫大之慶矣。命善曰。王子誕降。國本有歸。定號之策。亦不容少緩。故臣等率卿宰仰籲。伏願早定大計焉。予曰。卿等之言。乃是宗社之大計也。在昔戊辰乙卯。旣有已行之例。且取爲己子。果如卿等之言。予不必靳持。而古例亦有經屢月而始定號。予於晚年。始見此慶。凡於保養之節。每存惜福之心。其所定號。無時日之急。稍待年長。亦何妨乎。命善曰。以今日之國勢人心。有不容一日遲緩。惟望亟降成命焉。予曰。卿等須諒之。方在襁褓。當進惜福之道。雖非今日。豈無定號之時乎。卿等所奏。旣是應行之典。則予亦非持難之意也。命善曰。定號之擧。實無關於惜福之道。國家大計豈遲遲乎。予曰。當此國勢凛綴之時。非不知定號之爲急。而予所持難者。卽惜福之意也。姑少待之。亦何妨耶。命善曰。臣雖無狀。豈或一毫泛忽於惜福之道乎。如是靳持。實非意慮所及矣。予曰。旣係宗社大策。予亦豈不卽從。而此事姑未經稟於　慈殿。予不可擅斷。卿等若少退。則予當入稟於　慈殿。然後更召卿等矣。命善曰。惟在殿下斷而行之。固不必經稟。而且雖稟。亦豈不允從乎。予曰。不經稟而擅決。終攝如何。卿等姑退以待也。當更召見於便殿矣。命善曰。若以未經稟爲未安。則遣中使。仰稟於　慈殿。豈不好耶。予曰。卿等何必以今日來請乎。命善曰。　先大王世室。旣定於今日。元子位號。又定於今日。則事不偶然。更待何日乎。予曰。卿等退待閤外。則當有下敎矣。命善曰。未奉傳敎之前。臣等決難退出矣。予曰。事有本末。惜福卽本也。儀文卽末也。其在務本之道。宜盡惜福之方。卿等何不念之乎。命善曰。宗社大計。何可歸之於儀文之末也。臣等所請。卽其本也。予曰。今日雖定號。至於冊封諸節。尤非時急之事矣。命善曰。定號之後。倘有告　廟頒赦之擧。冊封亦次第應行之事矣。予曰。考諸宋史。有過十年定號之事。而今不可引以爲例。顧今國本未定。人心憂懼之時。卿等所請。予亦爲當然矣。命善曰。王子誕生之慶。相符於　先大王誕彌之月。今日定號之擧。又在於　先大王世室之日。天命之眷顧。可占於此。實不勝慶幸也。予曰。予所持難者。在於惜福而今以此事相持不已。則反非惜福之意。亦可悶矣。命善曰。下敎誠然矣。予曰。此事旣是應行之典。卿等所請。亦甚懇摯。予何必一向靳持乎。命善曰。伏承下敎。不勝慶幸矣。予曰。大計今已定矣。命善曰。使承旨書出傳敎。是所望也。命書傳敎。命善曰。臣等奉此傳敎。蹈舞之忱。無以形喩矣。予曰。世室上號。當以何日擧行乎。命善曰。必從速擧行宜矣。予曰。禮參出去。詳考已例。且問日官以來。金履素回奏曰。令日官推擇。則來月初二日爲吉云矣。予曰。　世室上號日。竝爲擧行則好矣。命善曰。聖敎誠然矣。予曰。泮儒退待閤外。閣臣進箋後行禮事分付。降座乘輿。入仁和門還內。
정조 6년 · 강
頒　英宗大王定世室敎文。